open-index/open-wikipedia-markdown huggingface dataset:
Ausuotasis kormoranas

**Ausuotasis kormoranas** (*Phalacrocorax auritus*) – kormoraninių (*Phalacrocoracidae*) šeimos paukštis, gyvenantis vidaus vandenų ir jūrų pakrantėse, plačiai paplitęs Šiaurės Amerikoje, nuo Aleutų salų Aliaskoje šiaurėje iki Floridos ir Meksikos pietuose. 

## Biologija

Tai paukštis juodomis plunksnomis, 70–90 cm kūno ilgio, poravimosi metu pasipuošiantis baltų ir juodų plunksnų kuodeliais („ausimis“), geltona-oranžine veido oda. Jis yra bendruomeninis paukštis, sudaro kolonijas, maitinasi vandens telkiniuose dideliais būriais. Daugiausiai minta žuvimis, kurias gaudo plaukiodamas ir nardydamas. Paneria nuo vandens paviršiaus, plaukdamas. Jo plunksnos, kaip ir daugelio kitų kormoranų, nėra atsparios vandeniui, todėl po žvejybos vandenyje leidžia laiką ant aukštumos išskleidęs sparnus, kad išdžiūtų.

Migruoja iš šalčiausių savo arealo vietovių, pvz., rytų Kanados, retsykiais nuklysdamas iki Europos – Didžiosios Britanijos, Airijos ir Azorų salų.

## Taksonomija

Ausuotąjį kormoraną 1831 m. aprašė prancūzų biologas Rene Primevere Lesson. Mokslinis vardas sudarytas iš senovės graikų žodžių  *phalakros*, „plikas“  ir *korax*, „varna, kranklys“ bei lotynų *auritus*, „su ausimis“. Anksčiau vadintas „juodąja žąsimi“, taip pat, Naujojoje Anglijoje, „Tontono kalakutu“. Žinomi penki porūšiai.


Phalacrocorax auritus -Morro Bay -California-8b.jpg|Poravimosi laikotarpiu, su kuodeliu
Phalacrocorax auritus -Morro Bay -California-8c.jpg|Ant vandens
Phalacrocorax auritus parent and chick.jpg|Lizde
Cormorant Sun Bath.JPG|Plunksnų džiovinimas
Cormorant, Double-crested LOa.jpg|Skrydis


## Šaltiniai
Ornithothoraces

* *[[Enantiornithes]]*
* *[[Euornithes]]*

***Ornithothoraces*** – klada, į kurią įeina šiuolaikiniai paukščiai ir jų artimiausi protėviai (*[[Enantiornithes]]* ir *[[Euornithes]]* klados). Jie turi šiuolaikišką, labai pažangią krūtinės anatomiją, kuri suteikia geresnes, nei primityvesnių *[[Avialae]]* atstovų, skridimo savybes. Tai didelė ketera (*carinae*), pailgas varnakaulis (*os coracoideum*) ir modifikuota sąnarinė duobė (*cavitas glenoidalis*) mentėje.

Seniausi žinomi šios grupės atstovai yra  *[[Protopteryx fengningensis]]*, *[[Eopengornis martini]]*, *[[Cruralispennia multidonta]]* (*[[Enantiornithes]]*) ir *[[Archaeornithura meemannae]]* (*[[Euornithes]]*), kurie gyveno prieš 130,7 milijonus metų.

## Klasifikacija

1994 m. Chiappe ir Calvo šią grupę apibrėžė kaip kladą į kurią įtraukė *[[Iberomesornis romerali]]* ir šiuolaikinių paukščių bendrą protėvį ir visus jų palikuonis. 1998 m. Paul Sereno taip pat apibrėžė šią grupę, tačiau vietoj *Iberomesornis romerali* paminėjo *[[Sinornis santensis]]*.

Kladogramoje pateikiami duomenys yra *Wang* ir jo kolegų 2016 m. atliktos analizės rezultatas.

## Šaltiniai
Macudairos audrašauklis

**Macudairos audrašauklis** (*Oceanodroma matsudairae*) – audrašauklinių (*Hydrobatidae*) šeimos jūrinių paukščių rūšis, kuri veisiasi Japonijai priklausančiose Ugnikalnių salose (Bonino salyno pietuose), žiemoja Indijos vandenyne.

Šių audrašauklių populiacija nėra skaitlinga, manoma, ją sudaro apie 20 tūkst. paukščių. Mokslinis vardas rūšiai suteiktas atminti japonų ornitologą Jorikiacu Macudairą.

## Biologija

Macudairos audrašauklis yra endeminė rūšis Ugnikalnių salose, pietų Japonijoje. Jo perimviečių neabejotinai yra Pietų Ivo Džimos saloje, galbūt anksčiau buvo ir Šiaurės Ivo Džimoje. Šių paukščių pastebėta
aplink Bonino salas, todėl, nepatvirtintais duomenimis, ten galėtų būti perimviečių.

Žiemoti skrenda į pietus, per pusiaują, galbūt į Timoro jūrą ties Australijos šiaurės vakarais, toliau traukia vakarų kryptimi į Indijos vandenyną, kur apsistoja aplink Seišelių salas ir į vakarus link Somalio ir Kenijos. Dalis paukščių gali žiemoti į šiaurės rytus nuo Naujosios Gvinėjos.

Gyvena kolonijose, peri aukštumose išraustuose urveliuose. Poravimasis prasideda sausio mėnesį, jaunikliai paauga birželį. Kitu laiku audrašauklis, kaip pelaginė rūšis, sutinkamas toli nuo pakrančių.

Paukštis yra 24–25 cm ilgio, išskleisti sparnai siekia 46–56 cm plotį, sveria vidutiniškai 62 g. Tai palyginti didelis audrašauklis, su ilga, iškirpta uodega, išreikštomis baltų plunksnų juostomis ant sparnų. Paukštis tamsus, tamsiai rudas, beveik juoda galva ir kaklu.

## Šaltiniai
Lietuvos regionų partija

**Lietuvos regionų partija** (iki 2021 m. – **Lietuvos socialdemokratų darbo partija**) – Lietuvos politinė partija. Savo veikloje deklaruoja besivadovaujanti socialdemokratijos ideologija. Pasisako už regionų ir savivaldybių didesnį savarankiškumą.

## Istorija

2017 m. rugsėjį, užbaigus Lietuvos socialdemokratų partijos apklausą dėl Lietuvos valstiečių ir žaliųjų sąjungos ir Lietuvos socialdemokratų partijos koalicijos, partijos taryba nusprendė pasitraukti iš koalicijos. Šiam žingsniui nepritarė dauguma (dvylika iš devyniolikos narių) partijos vadovautos Seimo frakcijos narių (be socialdemokratų šiai frakcijai priklausė ir Darbo partijos nariai Valentinas Bukauskas ir Petras Čimbaras). 2017 m. spalio 14 d. Lietuvos socialdemokratų partijos frakcijos nariai, nepritarę koalicijos nutraukimui, buvo pašalinti iš Lietuvos socialdemokratų partijos.

2017 m. spalį Registrų centre buvo užregistruotas juridinio asmens pavadinimas „Lietuvos socialdemokratų darbo partija“, o to paties mėnesio pabaigoje Gediminas Kirkilas paskelbė apie naujos politinės partijos kūrimą.

2018 m. kovo 24 d. įvyko partijos steigiamasis suvažiavimas, o balandžio 16 d. partija buvo įregistruota Lietuvos Respublikos teisingumo ministerijoje. Nuo 2018 m. vėlyvo pavasario imti steigti partijos skyriai rajonų savivaldybėse.

2021 m. birželio 19 d. partijos pirmininku tapo Jonas Pinskus, o liepos 29 d. partija pakeitė pavadinimą į **Lietuvos regionų partija**.

2023 m. vykusiame partijos suvažiavime perrinktas pirmininku Jonas Pinskus  savo pavaduotoja, partijos vicepirmininke paskiria savo žmoną Živilę Pinskuvienę. Neinformavusi partijos valdybos ir tarybos ji nutarė 2024 m. vyksiančiuose prezidento rinkimuose remti Mantą Varašką. Tarybos sprendimas priimtas skubotai, apie jį pranešus tik posėdžio metu. Vėliau paaiškėjus realiai situacijai, bendradarbiavimas prezidento rinkimuose buvo nutrauktas. 

2024 m. vykusiuose Europos parlamento ir Seimo rinkimuose Lietuvos regionų partija nepateko į parlamentinių partijų sąrašą. J. Pinskus atsistatydino, Ž. Pinskuvienė pasitraukė iš regionų partijos. 2024 m lapkričio 9 d. Lietuvos regionų partijos tarybos posėdyje Jonas Pinskus pašalintas iš partijos. 

2024 m. gruodžio 22 d., Kaune įvyko neeilinis Lietuvos regionų partijos suvažiavimas, kurio metu galutinai patvirtinamas J. Pinskaus atstatydinimas ,  tam priimant atskirąjį nutarimą. Partijos pirmininke išrinkta LRP Kaišiadorių skyriaus pirmininkė, Kaišiadorių rajono savivaldybės tarybos narė Giedrė Pavasarytė.

## Pirmininkai

* Gediminas Kirkilas – 2018–2021 m.
* Jonas Pinskus – 2021–2024 m.
* Giedrė Pavasarytė – nuo 2024 m.

## Šaltiniai
Baičengas

**Baičengas** (; *Báichéng*) – miestas Kinijos šiaurės rytuose, Dzilino provincijoje, į vakarus nuo Čangčuno. 2 mln. gyventojų (2010). Verčiamasi žemės ūkiu, statybinių medžiagų gamyba, metalo apdirbimu, popieriaus, maisto pramonė, kasamos akmens anglys. Per miestą eina geležinkelis, yra oro uostas.

## Miestai partneriai

*  Barnaulas, Rusija
Ilgasnapė alkutė

**Ilgasnapė alkutė** (, ) – alkinių (*Alcidae*) šeimos jūrinių paukščių rūšis, paplitusi Ramiojo vandenyno pakrantėje, šiaurėje nuo Kenajaus pusiasalio, Aleutų salų Aliaskoje, toliau – palei Šiaurės Amerikos pakrantę iki pietų Kalifornijos. Žiemoja panašioje teritorijoje, išskyrus šiaurinius pakraščius. Vienas iš retų jūrinių paukščių, įsirengiantis perimvietes toli žemyninėje dalyje, iki 80 km nuo pakrantės.

## Biologija

Ilgasnapė alkutė yra 25 cm ilgio. Plunksnų danga skiriasi priklausomai nuo sezono. Suka lizdus sengirėse arba ant žemės tarp uolų aukštesnėse platumose, kur medžiai negali augti. Toks paukščio įprotis perėti senuose storuose medžiuose buvo seniai įtariamas, bet atskleistas palyginti vėlai, kuomet 1974 m. tai patvirtino į medį įlipęs ir radęs paukščio jauniklį tyrėjas. Paukščių ėmė mažėti, kai XIX a. antrojoje pusėje imta kirsti perimviečių miškus.

Suaugę paukščiai pradeda poruotis būdami dvejų metų amžiaus. Lizde ant spygliuočio medžio šakų padeda 1 kiaušinį, perina apie 1 mėnesį, jauniklį maitina 40 dienų. Suaugėliai skrenda maisto į vandenyną ir atgal prie lizdo bent kartą ar du per dieną. Dažnai maitinimas būna nepakankamas, o jauniklių mirtingumas didelis. Dažniausiai atnešama jaunikliui viena žuvis. Jauniklis palieka lizdą ir nuskrenda tiesiai į jūrą savarankiškai. Dažnai maitinimas būna nepakankamas, o jauniklių mirtingumas didelis. Kitų alkučių lizdai gali būti už kelių dešimčių metrų. Jos taip pat aplanko pakrantėse esančius gėlavandenius ežerus. Paukščiai maitinasi jūroje dažniausiai iki 500 m nuo kranto.

## Šaltiniai
Beatrich

**Beatričė Pundžiūtė** (sceninis vardas **Beatrich**; g. 1998 m. balandžio 16 d. Kaune) – Lietuvos pop muzikos dainininkė ir dainų autorė.

## Biografija
Beatričė Pundžiūtė gimė Kaune medikų šeimoje. Gyveno Šilutėje. Dar būdama darželyje dainavo mažame ansamblyje, mokykloje grojo ir dainavo kantri muzikos grupėje, taip pat muzikos mokykloje mokėsi groti smuiku. Baigusi mokyklą persikraustė į Kauną. Po išgarsėjimo atlikėja persikraustė į Los Andželą, o šiuo metu gyvena Londone, trumpam sugrįždama į Lietuvą dėl koncertų.

## Muzikinė karjera

### Eurovizijos dainų konkursas

2022 m. gruodžio 20 d. buvo paskelbta, jog atlikėja dalyvaus Lietuvos nacionalinėje atrankoje į Euroviziją „Pabandom iš naujo! 2023“ su daina „Like a Movie“. Daina buvo viešai išleista vasario 17 d.

Beatrich pirmąkart pasirodė sausio 28 d., antrojoje atrankinėje laidoje, kurioje surinkusi daugiausiai balsų tiek iš komisijos, tiek ir iš žiūrovų – laimėjo savo atrankinę laidą ir pateko į vasario 11 d. vykusį antrąjį pusfinalį, kuriame taip pat aplenkė visus dalyvius ir pateko į finalą, vykusį vasario 18d., užimdama komisijos pirmą vietą ir žiūrovų trečią vietą, nusileisdama pirmai vietai gavusiai Paulinai Paukštaitytei, dainavusiai "Let Me Think About Me", ir antrai vietai užėmusiai MoonBee, kuri rungėsi pusfinalyje su daina "Rumor". Finale užėmė trečią vietą, kur ir komisija, ir žiūrovai jai davė trečią vietą. Antrą vietą užėmė Rūta Mur su daina "So Low", o pirmą vietą - Monika Linkytė, kuri dainavo "Stay" 

## Diskografija
### Studijiniai albumai

### Singlai

## Apdovanojimai ir nominacijos

## Šaltiniai
1921 m. Lenkijos gyventojų surašymas

**1921 m. [[Lenkijos gyventojų surašymas]]** (arba ***Pirmasis visuotinis gyventojų surašymas***; ) – pirmasis Antrosios Lenkijos Respublikos gyventojų surašymas, atliktas 1921 m. rugsėjo 30 d. Surašymą įvykdė Pagrindinis statistikos biuras (). Iš viso šalyje suskaičiuota 25,7 mln. gyventojų. Surašymo metu į apskaitą pateko dalis Vilniaus krašto, tuo metu priklausiusio Lenkijai.

Kitas gyventojų surašymas šalyje įvyko po dešimties metų, 1931 m.

## Aprašymas

Dėl vykstančio karo surašymas apėmė ne visą tarpukario Lenkijos teritoriją. Aukštutinė Silezija Tautų Sąjungos buvo pripažinta Lenkijai jau po surašymo įvykdymo, o padėtis Rytų Galicijoje vis dar buvo nestabili ir chaotiška, todėl surašymo duomenys regione buvo taisomi, kas vėliau sukėlė daugiau problemų. Kariuomenė ir jos jurisdikcijoje esantys tarnautojai nebuvo įtraukti į surašymą. Kai kuriose teritorijose rezultatus iškreipė karo sukeltas gyventojų bėgimas.

Kai kurios šiandien esminėmis laikomos gyventojų kategorijos nebuvo įtrauktos į surašymą. Pavyzdžiui, ukrainiečiai registruoti kartu su rusinais (įvardinti kaip rusėnai). Vienintelis šias grupes skirti leidžiantis faktorius yra religija:  (68,4 % įrašytųjų rusinais) registruoti graikų katalikais,  (31 %) – stačiatikiais, tačiau registracija pagal kalbas nevykdyta taip, kaip tai daryta 1931 m. surašyme. Nei ukrainiečiai, nei Karpatų rusėnai, nei polešukai surašyme nebuvo įvardinti kaip tokie.

Nastazijos Kairiūkštytės teigimu, surašymo vykdytojai neretai stengėsi kuo daugiau vietos gyventojų užrašyti lenkais, Vilniaus krašte tai daryta galimai siekiant parodyti lenkų tautos dominavimą. Gyventojai registruoti lenkais vien dėl to, kad mokėjo lenkų kalbą. Surašymo duomenimis Lydos apskrityje 1931 m. gyveno  lietuvių, t. y., 7,5 karto mažiau nei buvo registruota 1897 m. Rusijos gyventojų surašymo metu. Lenkų minėtuoju laikotarpiu padaugėjo apie 15 kartų. Pelesoje gyventojus surašinėję mokytojai iš 389 kaimo gyventojų 163 registravo lenkais, nors vietinių teigimu tuo metu ten gyveno tik 24 nelietuviai, panaši situacija buvo ir Pavalakėje.

## Pagrindiniai rezultatai

Iš viso Lenkijoje buvo surašyta 25,69 mln. gyventojų.

## Tautybės

## Šaltiniai

## Nuorodos
* http://mbc.cyfrowemazowsze.pl/dlibra/docmetadata?id=14503&from=publication 
* http://mbc.cyfrowemazowsze.pl/dlibra/docmetadata?id=14506&from=publication 
* Surašymo pagal tautybes rezultatai ,
Valmoniškių tvenkinys (Lokauša)

**Valmoniškių tvenkinys** – tvenkinys Lietuvoje, Panevėžio rajone, 1,5 km į šiaurę nuo Krekenavos. Sudarytas užtvenkus Lokaušos upę (Nevėžio intakas) 2 km nuo jos žiočių. Tvenkinio ilgis iš vakarų į rytus – 0,45 km, plotis – iki 0,07 km. Altitudė 47 m. Krantai žemi, vietomis apaugę medžiais ir krūmais. Vakarinės tvenkinio dalies krantai užpelkėję. Aplinkui plyti pievos ir dirbami laukai. Pasroviui iškart telkšo Krekenavos tvenkinys, prasideda Krekenavos regioninis parkas. Pietinėje pakrantėje įsikūręs Valmoniškių kaimas.

## Šaltiniai
Softbolas 2020 m. vasaros olimpinėse žaidynėse

**[[Softbolas]] 2020 m. vasaros olimpinėse žaidynėse** vyko 5-ą kartą olimpinių žaidynių istorijoje. Tokijo olimpiadoje softbolo varžybos vyko pirmą kartą nuo 2008 m. Olimpiadoje varžytis galėjo tik moterų rinktinės.

Japonijos nacionalinė rinktinė apgynė čempionių titulą ir finale įveikė Jungtinių Amerikos Valstijų olimpinę komandą,.

## Varžybų formatas
Šešios kvalifikaciją įvykdžiusios komandos varžėsi 2020 m. vasaros olimpinėse žaidynėse. Visos rinktinės varžėsi vienoje grupėje. Pasibaigus grupiniam etapui trečią ir ketvirtą vietą užėmusios šalys susikaus dėl bronzos medalių, o pirmą ir antrą vietą grupėje užėmusios rinktinės varžysis dėl aukso. Iš viso įvyks 17 varžybų.

## Stadionai

## Kvalifikacija

## Grupinės varžybos

## Bronzinis finalas

## Auksinis finalas

## Medalininkės

## Šaltiniai

## Nuorodos
* Tokijas 2020
Beisbolas olimpinėse žaidynėse

**[[Beisbolas|Beisbolo]]** varžybos **[[vasaros olimpinės žaidynės|vasaros olimpinėse žaidynėse]]** pirmą kartą vyko dar 1912 m. kaip demonstracinė sporto šaka, bet į oficialią žaidynių programą beisbolas įtrauktas tik nuo 1992 m. Barselonos žaidynių. Tradiciškai olimpiadoje vyksta tik vyrų varžybos (moterys varžosi sofbtolo rungtyse). Tradiciškai varžybas dominuoja JAV, Kubos ir Rytų Azijos šalys.

## Medalių lentelė

## Dalyvavusios šalys

## Šaltiniai
Panevėžio senvagės tvenkinys

**Panevėžio senvagės tvenkinys** arba **Senvagė** – tvenkinys Lietuvoje, Panevėžio miesto centre.

Tvenkinio ilgis iš pietų į šiaurę – 0,38 km, plotis – iki 0,15 km. Altitudė 44 m. Vakarinis krantas aukštas. 1939 m. supylus pylimą ir iškasus rytų pusėje naują Nevėžio upės vagą, vakarinėje pylimo pusėje likusi upės vaga tapo senvage. Tai buvo padaryta, kad potvynių vanduo neardytų kairiojo upės kranto. Keletą dešimtmečių senvagė nebuvo tvarkoma, apaugo žolėmis ir krūmais, užpelkėjo. Pagal 1972 m. ir 1981 m. parengtus projektus įrengtas Senvagės parkas ir suformuotas tvenkinys su 0,17 ha sala, sujungta tilteliais su vakariniu ir rytiniu krantais. Tvenkinio viduryje įrengtas 12 m aukščio fontanas. Parkas ir tvenkinys tapo labiausiai reprezentuojanti miestą vieta.

## Šaltiniai
Skaistakalnio tvenkinys

**Skaistakalnio tvenkinys** – tvenkinys Lietuvoje, Panevėžio miesto rytinėje dalyje. Sudarytas užtvenkus Žagienio upelį (Nevėžio intakas) 0,1 km nuo jo žiočių. Tvenkinio ilgis iš šiaurės rytų į pietvakarius – 0,41 km, plotis – iki 0,06 km. Altitudė 43,6 m. Krantai neaukšti, ištisai apaugę medžiais. Susiaurėjusią vidurinę dalį skersai kerta tiltelis. Tvenkinį supa Skaistakalnio parkas. 300 m į šiaurę per Nevėžį nutiestas Skaistakalnio tiltas pėstiesiems.

## Šaltiniai
Pelerina

**Pelerina** (, nuo ) – apsiaustas, kuris yra platus ir be rankovių.

Pelerina gali būti susegama po kaklu, ties pečiu, krūtine. Paprastai pelerinos būna ilgos.

Pelerinos išsivystė iš piligrimų apsiaustų.

## Išnašos
2018 m. Kinijos Grand Prix

**2018 m. Kinijos Grand Prix** – trečiosios Formulės 1 2018 m. sezono lenktynės. Jos vyko balandžio 13-15 dienomis Shanghai trasoje. Tai buvo 15-tos Kinijos GP lenktynės.

Lenktynėse nugalėjo australas Daniel Ricciardo, startavęs iš 6 pozicijos.

## Kvalifikacija

;Pastabos
* Marcus Ericsson gavo 5 starto pozicijų baudą už geltonų vėliavų ignoravimą.

## Lenktynės

;Pastabos
* Max Verstappen finišavo 4, tačiau gavo 10 s baudą už avarijos sukėlimą.
* Pierre Gasly finišavo 15 vietoje, tačiau gavo 10 s baudą už avarijos sukėlimą.
* Brendon Hartley pasitraukė iš lenktynių, tačiau buvo klasifikuotas kaip finišavęs, nes įveikė daugiau nei 90 proc. distancijos.

## Įskaitos po lenktynių

;Lenktynininkų įskaita

;Komandų įskaita

* **Pastabos**: pateiktos 5 geriausios vietos.

## Šaltiniai
Oswald Szemerényi

**Osvaldas Semerenis** (, , 1913 m. rugsėjo 7 d. Londone, Anglijoje – 1996 m. gruodžio 29 d. Breisgau Freiburge, Vokietijoje) – vengrų ir britų indoeuropeistas, daug nuveikęs lyginamosios kalbotyros srityje, studijavęs indoiranėnų kalbas, prokalbės fonetinius dėsnius, laringalų teoriją.

## Biografija
Mokėsi Vengrijoje, Budapešto Lorando Etvešo universitete, taip pat – Vokietijos Heidelbergo ir Berlyno universitetuose. Jam padarė įtaką vengrų kalbininkas Giula Lazicijušas (). 1942 m. O. Semerenis Budapešto universitete buvo paskirtas graikų kalbos dėstytoju. 1944 m. jis apgynė disertaciją apie baltų-slavų kalbas, 1947 m. Budapešte pradėjo eiti indoeuropiečių lyginamosios kalbotyros profesoriaus pareigas. 1948 m. grįžo į Angliją, iki 1960 m. dirbo Londone, Bedfordo kolegijoje. Nuo 1965 iki 1981 m. Freiburgo universitete buvo kalbotyros profesorius. O. Semerenis įkūrė Freiburgo kalbotyros būrelį, tam jį įkvėpė Jozefo Budenco (), finougrų kalbų studijų pradininko, įkurtas ir vadovautas būrelis.

Jis suformulavo indoeuropiečių prokalbėje galiojusį fonetinį dėsnį, kuris buvo pavadintas jo vardu – Semerenio dėsniu.

## Rinktiniai darbai
*1960 *Studies in the Indo-European System of Numerals*, Heidelberg
*1964 *Syncope in Greek and Indo-European and the Nature of Indo-European Accent*, Napoli
*1970 *Einführung in die vergleichende Sprachwissenschaft*, Darmstadt
**1989 3., vollständig neu bearbeitete Auflage
**1996 *Introduction to Indo-European Linguistics*, Oxford
**Richtungen der modernen Sprachwissenschaft*
**1971 *Teil I: Von [[Ferdinand de Saussure|Saussure]] bis Bloomfield, 1916-1950*, Heidelberg
**1982 *Teil II: Die fünfziger Jahre, 1950-1960*, Heidelberg
*1972 *Comparative Linguistics* (Current Trends of Linguistics)
*1977 *Studies in the Kinship Terminology of the Indo-European Languages*, Leiden
*1980 *Four Old Iranian Ethnic Names: Scythian - Skudra - Sogdian - Saka*, Vienna
**Scripta Minora: selected essays in Indo-European, Greek, and Latin*, edited by Patrick Considine and James T. Hooker, Innsbruck,
** 1987 Vol. I: *Indo-European*
** 1987 Vol. II: *Latin*
** 1987 Vol. III: *Greek*
** 1991 Vol. IV: *Indo-European Languages other than Latin and Greek* (1991)
*1989 *An den Quellen des lateinischen Wortschatzes*, Innsbruck
## Išnašos

## Literatūra
**Prehistory, History, and Historiography of Language, Speech, and Linguistic Theory. (Papers in Honor of Oswald Szemerényi)* (Amsterdam/Philadelphia 1992)
**Historical Philology. Papers in Honor of Oswald Szemerényi II *(Amsterdam/Philadelphia 1992)
**Comparative-Historical Linguistics: Indo-European and Finno-Uralic. Papers in Honor of Oswald Szemerényi III* (Amsterdam/Philadelphia 1993)
Gintautas Trimakas

**Gintautas Trimakas** (g. 1958 m. balandžio 20 d. Vilniuje) – Lietuvos fotografas. 

Sesuo – operos solistė Sigutė Trimakaitė.

## Biografija

1980–1986 m. studijavo Vilniaus inžineriniame statybos institute, Miestų statybos fakultete, kur įgijo statybų inžinieriaus išsilavinimą. 

2001–2018 m. dėstė fotografiją Vilniaus dailės akademijoje (VDA), Fotografijos ir videomeno katedroje. Iš VDA pasitraukė akademijos Senato etikos komitetui pripažinus Trimaką kaltą dėl nederamo elgesio dviejų studenčių atžvilgiu.

1986 m. pradėjo dalyvauti parodose. 1989 m. tapo Lietuvos fotomenininkų sąjungos nariu. Nuo 2000 m. dalyvavo TTL (Trimakas, Treigys, Lukys) grupės veikloje.

## Kūryba

Savo kūryboje G. Trimakas lietuviškąją fotografiją pakreipė arčiau prie abstrakčios tapybos ir konceptualaus meno. Eksperimentuoja su įvairiomis fotografinio vaizdo išgavimo technikomis, tame tarpe su „pinhole“ kamera.  Jo kūrinių yra Lietuvos ir užsienio muziejuose, privačiose kolekcijose.

Svarbiausi darbai: „Plokštumos“ (1987–); „Dienoraštis“ (1990–); „Torsas – kūno dalis“ (1995–1996); „Neišsiųsti laškai į Škotiją“ (1995); „Tavo bažnyčia“ (1996–); „Tavo bažnyčios“; „Vilnius“. 

Personalinės parodos:
* ZPAF galerija, Krokuva, Lenkija, 1989; 
* Photogalerie in der Brotfabrik, Berlynas, Vokietija, 1992; 
* Fotografijos galerija, Vilnius, 1992; 
* Galerija Bohema, Klaipėda, 1995; 
* Baltijos kultūros centras, Gdanskas, Lenkija, 1995; 
* Lietuvos aido galerija, Vilnius, 1995; 
* Galerija WYSPA, Gdanskas, Lenkija, 1995; 
* Galerija Baroti, Klaipėda, 1995; 
* Fotografijos galerija, Panevėžys, 1996; 
* Galerija Kentauro žolelė, Vilnius, 1996; 
* Rotundo galerija, Vilnius, 2001; „Tylos šešėliai“, 
* Fotografijos muziejus, Šiauliai, 2002; 
* „Venecijos tyla“, A. Mončio namai-muziejus, Palanga, 2003.

## Įvertinimas

* Lietuvos nacionalinė kultūros ir meno premija (2017)

## Bibliografija

* Lietuvos fotografija (Vilnius, 1987)
* Das Gedächtnis der Bilder = The Memory of Images (Kilis, 1989)
* Lietuvos fotografija: vakar ir šiandien (Vilnius, 1997, 1998, 2000)
* Atsisveikinant su XX amžiumi (Vilnius, 2000)
* Lietuvos dailės istorija (Vilnius, 2002); Lietuvos fotografija iki XXI a. (Vilnius, 2002)

## Šaltiniai
Augusto slenkstis

**Augusto slenkstis** () – terminas naudojamas: kuomet imperinė valstybė vykdydama teritorinę ekspansiją pasiekia maksimalias ribas ir toliau plėstis nebegali. Tokiu atveju, valdantysis elitas turi spręsti problemą kaip suvaldyti ir administruoti politinę ir kultūrinę vidaus įvairovę, nes ekspansiniu būdu įgyta didelė teritorija įprastai susideda iš įvairiataučių skirtingų kultūrinių grupių ir bendruomenių. Jeigu imperija nepajėgi išspręsti šios problemos, ji paprasčiausiai skyla į smulkesnius politinius darinius. Jei „Augusto slenkstį“ įveikia sėkmingai, vadinasi imperija randa politinės organizacijos formų, įtvirtinančių interesų kompromisą metropolijos valdžios elito ir įtakingiausių provincijos valdžios elitų.
Afrodizijas

**Afrodizijas** () – helenistinis Senovės Graikijos miestas, kuris buvo įsikūręs Karijoje, dabartinėje Turkijos teritorijoje. 2017 m. įrašytas į UNESCO pasaulio paveldo sąrašą.

## Istorija

Miesto pavadinimas kilęs nuo meilės deivės Afroditės, kuriai čia romėnai pastatė šventyklą III a. pr. m. e. Buvo antikinės religijos židinys iki V a. Miestui tapus Bizantijos imperijos dalimi įsigalėjo krikščionybė. Garsėjo skulptūromis ir filosofijos mokyklomis. VII a. sugriautas žemės drebėjimo. Taip pat išlikęs II a. statytas odeonas, stadionas, talpinantis 30 tūkst. žmonių. Jame kadaise vyko gladiatorių kautynės ir vežimų lenktynės. Tai vienas iš geriausiai išlikusių Antikos epochos stadionų. Senovinį miesto gyvenimą atskleidžia III–V a. palikti uolų raižiniai.

## Galerija


File:Aphrodisias temple22.jpg|Afroditės šventyklos griuvėsiai
File:Afrodite of Aphrodisias - Cult Image.jpg|Afroditės skulptūra
File:Afrodisias - Aphrodisias - Odeón.jpg|Odeonas
File:Aphrodisias stadium.jpg|Stadionas


## Šaltiniai
Titkonių tvenkinys

**Titkonių tvenkinys** – tvenkinys Lietuvoje, Pasvalio rajone, 3 km į pietryčius nuo Vaškų, Titkonių gyvenvietės šiaurinėje dalyje. Suformuotas Yslykio upės slėnyje, 10 m į pietryčius nuo upės vagos. Tvenkinio ilgis iš šiaurės į pietus – 0,14 km, plotis – iki 0,13 km. Altitudė 42,8 m. Krantai žemi, aplinkui plyti dirbami laukai. Šiaurinėje pakrantėje įrengta maudykla, šalia auga parkelis. 

Tvenkinys nenutekantis, priklauso Lielupės upės intako Yslykio baseinui.

## Šaltiniai
Mieliūnų tvenkinys (Krylių upelis)

**Mieliūnų tvenkinys** – tvenkinys Lietuvoje, Rokiškio rajone, 2,5 km į vakarus nuo Kamajų miestelio. Sudarytas užtvenkus bevardį upelį (Krylių upelio intakas, Dviragio ežero baseinas) 0,6 km nuo jo žiočių. Tvenkinio ilgis iš pietų į šiaurę – 0,2 km, plotis – iki 0,09 km. Altitudė 110,2 m. Krantai žemi. Aplinkui plyti dirbami laukai. Kiek atokiau į šiaurės vakarus stūkso Petrošiškio miškas.

## Šaltiniai
Vežimų lenktynės

**Vežimų lenktynės** – viena iš populiariausių senovės Graikijos, senovės Romos ir Bizantijos pramogų. Lenktynės rengiamos jau nuo VI a. pr. m. e. Tapo olimpiados  dalimi 680 m. pr. m. e. Atsirado senovės Graikijoje, bet Romos imperija tradicijas perėmė iš Etrūrijos. 

Didžiausio masto lenktynės vykdavo imperijos sostinės hipodrome „Circus Maximus“, kuris talpino 200 000 žiūrovų. Tai buvo pavojinga pramoga, kuri neretai baigdavosi rimtais vadeliotojų ir arklių sužalojimais ar net mirtimis. Vadeliotojais paprastai tapdavo vergai arba žemiausių visuomenės sluoksnių atstovai. Romos imperijos laikais žaidimas politizuotas. Komandos turėjo finansinius rėmėjus, buvo paplitusios lažybos, kildavo riaušės. Varžybų reikšmė nunyko sugriuvus Romos imperijai, tačiau dar keletą amžių buvo reikšmingos Bizantijoje.

II a. Romos imperijoje gyveno Gajus Apulėjus Dioklas. Geriausias visų laikų vadeliotojas. Per savo karjerą jis dalyvavo 4257 lenktynėse: 1462 baigė pirmas, daugumą likusių 1438 – antras. Dalyvaudamas vežimų lenktynėse, susikrovė 35 mln. sestercijų turtą, kurie šiais laikais prilygtų 15 milijardų JAV dolerių.


Image:Alineación para la carrera - Ulpiano Checa.JPG|
Image:Carrera de carros romanos.jpg|


## Šaltiniai
Tamisaris

**Tamisaris** () arba ***Ekenesas*** () – miestas pietų Suomijoje. Ūsimos regionui priklausančiame mieste 81 % gyventojų yra švediškai kalbantys, o 17 % šneka suomių kalba.

## Istorija

XIII a. prasidėjo čia gyvenusių genčių kolonizacija ir užkariavimas. Švedai rengė religinius, grobiamuosius karus, vėliau regione papilto katalikybė ir švedų kalba.

1564 m. laikomi miesto įkūrimo metais. Po Rusijos-Švedijos karo 1809 m. Suomijos didžioji kunigaikštystė buvo prijungta prie Rusijos ir miestas atiteko rusams.

1917 m. gruodžio 6 d. Suomija paskelbė nepriklausomybę ir miestas nuo to laiko priklauso Suomijai.

## Sportas

### Futbolas
* Ekenäs IF, futbolo klubas.
* „Ekenäs Centrumplan“ futbolo stadionas.

## Galerija


File:Ekenäs_centrum.jpg|Miesto panorama iš paukščio skrydžio
File:Tammisaaren_kirkko.JPG|Miesto bažnyčia
File:LA2-Svartan_Nyland.png|Vietovės žemėlapis
File:Sunnan_II_01.JPG|Sunnan II


## Šaltiniai

## Nuorodos
* Raseborgs stads webbplats
Etrūrija

**Etrūrija** (, , savivardis *Rasena*) – antikos laikais etruskų apgyvendinta teritorija dabartinėje Šiaurės Vidurio Italijoje, Toskanos, Umbrijos ir Lacijaus regionuose. Etrūrija niekad nebuvo vieninga valstybė – tik laisva miestų konfederacija. Etrūrija klestėjo apie 800–400 m. pr. m. e. III a. pavergta romėnų ir įjungta į Senovės Romos valstybę.

## Miestai
*Arecas
*Červeteris
*Kluzijus
*Kortona
*Voltera
*Pupluna
*Perudža
*Teračina
*Tarkvinija
*Vejai
*Vetluna
*Fjezolė
*Vulčis
*Volsinijus

## Šaltiniai
Talkonių tvenkinys

**Talkonių tvenkinys** – tvenkinys Lietuvoje, Pasvalio rajone, 3,5 km į šiaurę nuo Pumpėnų. Sudarytas užtvenkus bevardį upelį (Įstro intakas) 0,33 km nuo jo žiočių. Tvenkinio ilgis iš šiaurės į pietus – 0,22 km, plotis – iki 0,12 km. Altitudė 35,3 m. Krantai žemi, apaugę medžiais ir krūmais. Rytinė pakrantė užpelkėjusi, užžėlusi krūmynais (buvęs smėlio karjeras). Aplinkui plyti pievos ir dirbami laukai. Pietinėje pakrantėje telkšo ilgas ir siauras bevardis 1,87 ha tvenkinys. Šalia įsikūręs Talkonių kaimas.

## Šaltiniai
ʻOumuamua

**1I/ʻOumuamua** – pirmasis žinomas tarpžvaigždinis objektas, praskriejęs Saulės sistemą. Pradžioje vadintas **1I/2017 U1**; šis asteroidas atrastas 2017 m. spalio 19 d. amerikiečio Robert Weryk. Jis tai padarė Pan-STARRS teleskopu Haleakala observatorijoje Havajuose.

Asteroidas pastebėtas, kai jau buvo 33 000 000 km nuo Žemės ir skriejo tolyn nuo Saulės. Iš pradžių manyta, kad objektas yra kometa, tačiau po savaitės patikslinta, jog tai asteroidas ir pirmasis žinomas tarpžvaigždinis objektas, pasiekęs Saulės sistemą.

ʻOumuamua yra nedidelis, apie 230 m ilgio ir 35 m pločio. Jis yra tamsiai raudonos spalvos, kaip ir dauguma kitų ne Saulės sistemos kūnų. Objektas neturėjo kitiems kūnams būdingos uodegos, nors buvo netoli Saulės. Jam buvo būdinga didelė elongacija ir rotacija, tad manoma, kad tai daug metalo turintis kūnas su dideliu tankiu. Šis objektas demonstravo ne gravitacinę aksceleraciją, savo greitį įgavęs dėl dujų ar radiacijos poveikio.

Dėl didelio objekto greičio Saulės atžvilgiu manoma, kad nėra jokių šansų, jog tai galėtų būti Saulės sistemos kūnas. Taip pat dėl to nebuvo įmanoma, jog Saulės sistema asteroidą įtrauks. Nei asteroido kilmė, nei amžius nėra žinomi. Spėjama, kad šis objektas atskrido iš Vegos žvaigždės Lyros žvaigždyne.

2019 m. mokslininkai patvirtino, kad šis objektas buvo natūralios kilmės, tačiau dėl riboto apžvalgos lango tikslesnės informacijos nebuvo surinkta. Spėjama, kad tai galėtų būti egzokometos ar egzoplanetos likučiai.

2022 m. buvo pasiūlyta „Projekto Lyra“ idėja, pagal kurią iš Žemės paleidus kosminį zondą jis ʻOumuamua pasiektų per 26 metus ir galėtų pastudijuoti iš arčiau.

Kadangi tai buvo pirmasis pastebėtas tarpžvaigždinis objektas, prie jo pavadinimo buvo pridėtas simbolis **1I** (anglų kalba *First Interstellar object*) ir sutarta kitus tokio tipo objektus žymėti simboliu **I** ir pridėti atitinkamą skaičių.

Iki 2025 m. liepos 1 d. buvo atrasti dar du tarpžvaigdžiniai objektai – 2I/Borisov ir 3I/ATLAS.

## Šaltiniai
Žmogžudystės yra mano verslas, brangioji

**Žmogžudystės yra mano verslas, brangioji** () – vokiška komedija, kuri pasirodė 2009 m.

## Siužetas

Pagrindinis herojus Tonis yra samdomas žudikas. Julija dirba leidykloje. Turi įvykti knygos pristatymas ir visi laukia, kad atvyks pats rašytojas Puco, kuris rašo apie mafijos veiklą. Tonis nužudo Puco, o Julija atvyksta ir užklumpa jį nusikaltimo vietoje. Mergina galvoja, kad tai tikrasis rašytojas. Abu labai mėgsta šokoladinius dražė, kurių daugiau niekas negali pakęsti. Jie pradeda jausti vienas kitam šiltus jausmus, o mafijos vadeiva samdo žudikus, kad susidorotų su nekenčiamu Puco. 

## Veikėjai
: *Aktorius – veikėjas*
* Rick Kavanian: Toni Ricardelli, pagrindinis herojus. Samdomas žudikas, kuris ieško merginos ir nori būti atviras su ja dėl savo veiklos.
* Nora Tschirner: Julia Steffens. Leidyklos darbuotoja, kuri leidžiasi į rašytojo paieškas.
* Janek Rieke: Bob Kimbel. Leidyklos savininko sūnus, kuriam reikia psichologo pagalbos.
* Hans-Michael Rehberg: Christopher Kimbel. Leidyklos savininkas.
* Christian Tramitz: Helmut Münchinger
* Ludger Pistor: Dr. Gruber. Psichologas.
* Günther Kaufmann: Salvatore Marino. Mafijozis.
* Bud Spencer: Pepe. Aklasis žudiko draugas.
* Jasmin Schwiers: Lisa
* Franco Nero: Enrico Puzzo. Tikrasis rašytojas.
* Wolfgang Völz: Henry von Göttler
* Axel Stein: Hotelpage Dirk
* Chi Le: Maria
* Nela Panghy-Lee: Mercedes
* Wolf Roth: Paolo Rossi
* Oscar Ortega Sánchez: Garcia „El Toro“. Seklys, apsimetantis ispanu.
* Doris Kunstmann: Frau Eisenstein

## Nuorodos
* IMBD svetainėje (anglų k.)
* Zusammenstellung von Pressekritiken auf film-zeit.de
* Offizielle Website
Parlamentinė respublika

**Parlamentinė respublika** – respublika, kurioje veikia parlamentinė valdymo sistema. Tokioje respublikoje vykdomoji valdžia (vyriausybė) savo teisėtumą įgyja iš įstatymų leidžiamosios valdžios (parlamento) ir yra jai atskaitinga. Yra keletas parlamentinių respublikų tipų. Dauguma jų aiškiai atskiria vyriausybės vadovą ir valstybės vadovą, vyriausybės vadovui suteikdamos realią valdžią, o valstybės vadovui - daugiau ceremonines pareigas, primenančias į monarcho konstitucinėse monarchijose. Kai kuriose šalyse valstybės vadovas turi rezervinius įgaliojimus, kuriais gali naudotis savo nuožiūra kaip nešališkas politinio proceso „teisėjas“. Dar kitose valstybės vadovo ir vyriausybės vadovo pareigos sujungtos į vieną politinį postą, kaip prezidentinėse sistemose, tačiau skirtingai nuo pastarųjų, išlaikomas priklausomumas nuo parlamentinės valdžios.

Lietuva parlamentine respublika buvo 1920-1926 m. laikotarpiu.
## Taip pat skaitykite
*Parlamentinė monarchija
## Šaltiniai
Nekenčiu atostogų (komedija)

**Nekenčiu atostogų** () – 2007 metų prancūziška komedija.

## Siužetas

Šeimyna vyksta atostogauti į Korsiką, bet pakeliui sužino, kad viešbutis, kuriame ketino apsistoti buvo susprogdintas. 
Nelieka nieko kito, tik vyksti prie jūros pas giminaitį Etjeną. 
Atvykusieji įsikūrė, o sūnus panoro nueiti į šalia esantį kempingą. 
Jaunuolis ten susirado panelę, o tėvukas irgi susipažino su žavia mergina. 
Vyras negrįžo namo visą naktį, o paskui aiškino, kad padėjo draugui nuvykti į ligoninė, kad nusėdo telefono baterija. 
Floriana, kad nuramintų nervus išėjo į kalnus pasivaikščioti, pasiklydo ir ten susipažino su piemeniu, kuris ganė ožkas. 

## Aktoriai
: *Aktorius – veikėjas*
*Stéphane Freiss : *Bruno*, šeimos galva, kuris išgėrė ir nelabai prisiminė ką veikė naktį; 
*Carole Richert : *Florence*, žmona, kuri yra keturių vaikų mama;
*Stéphane de Groodt : *Étienne*, jų giminaitis; 
*Paul Charlent : *Mathieu*, penkiolikmetis jaunuolis;
*Thomas Doucet : *Lionel*, dar vienas sūnus; 
*Clémence Lassalas : *Camille*, dukrytė;   
*Maëva Pasquali : *Clara*, naujoji tėtuko pažįstama; 
*François Vincentelli : *piemuo*.

## Kūrėjai
* Prodiuseriai: Stéphane Clavier
* Režisierius: Stéphane Clavier
* Scenaristai: Jean-Luc Goossens

## Šaltiniai

## Nuorodos
* IMDB duomenų bazė
* themoviedb duomenų bazė
Hôtel Normandy

**Viešbutis „Normandija“** () – 2013 metų prancūziška komedija.

## Siužetas

Alisa dirba banke. Jau 5 metai, kai yra našlė, bet nesiryžta pradėti santykių. 
Jos kolegės siunčia ją pailsėti, o paslapčia užsako jai vyrą, kad suviliotų ją. 
Tikrasis vyrukas suserga, o jam į pagalbą ateina brolis Ivanas. 
Kompleksuotam ir neužtikrintam vyrukui sutrukdo Žakas, kuris pamato moterį ir pradeda jai rodyti dėmesį.  

## Aktoriai
: *Aktorius – veikėjas*
* Éric Elmosnino : Jacques Delboise, Žakas, dailės galerijos savininkas.
* Helena Noguerra : Alice Lecorre, bankininkė, našlė.
* Ary Abittan : Yvan Carlotti. Ivanas, jis turėtų suvilioti Alisą.
* Frédérique Bel : Isabelle de Casteljane, Alisos draugė, kurios vardu užsakytas viešbučio numeris ir Alisa prisistatinėja jos vardu.
* Anne Girouard : Pénélope Choisy
* Annelise Hesme : Hélène. Žako buvusi žmona.
* Jean-Marie Lamour : Benoît Giraud
* Alice Belaïdi : Sonia Mikalef
* Ben : David Carlotti

## Kūrėjai
* Prodiuseriai: Charles Nemes
* Režisierius: Charles Nemes
* Scenaristai: Jean Paul Bathany, Stéphane Ben Lahcene

## Galerija


File:Dauville_Hotel_Normandie.jpg|Hôtel Normandy
File:Helena_Noguerra_Deauville_2012.jpg|Helena Noguerra


## Šaltiniai

## Nuorodos
* IMDB duomenų bazė
* Allocine.fr svetainėje
* hollywoodreporter.com svetainėje
Shadow of the Colossus

**Shadow of the Colossus** („Koloso šešėlis“, Japonijoje „Vanda ir kolosas“, ) – 2005 m. nuotykių kompiuterinis žaidimas, skirtas „Playstation 2“ konsolei. 2011 m. adaptuotas „PlayStation 3“ ir 2018 m. išleista atnaujinta versija „PlayStation 4“ konsolei.

Žaidimas sulaukė palankaus kritikų įvertinimo, pagal svetainės *[[metacritic.com]]* suvestinę, vidutiniškai 91/100 balais įvertintos abi 2005 ir 2018 m. versijos.

## Apie žaidimą
„Shadow of the Colossus“ yra vieno žaidėjo žaidžiamas žaidimas, sukurtas „Sony“ Japonijos studijos komandos, žinomos „Team Ico“ pavadinimu, nes anksčiau sukūrė žaidimą „Ico“. Žaidimo metu žaidėjas valdo karį Vanderį su kardu, kuris turi įveikti 16 milžiniškų kolosų. Veiksmas vyksta 3D grafikos aplinkoje, valdant herojų iš trečiojo asmens perspektyvos. Kolosai įveikiami surandant silpnąsias jų vietas. Po žaidimo erdvę herojus gali judėti ant žirgo ir pėsčiomis. Žaidimo erdvėje nėra kitų veikėjų, eilinių priešų ar miestų. Muzikos takelis taip pat minimalistinis.

„Shadow of the Colossus“ laimėjo 2006 m. BAFTA apdovanojimus dviejose kategorijose: geriausio nuotykių ir veiksmo žaidimo ir už meninius pasiekimus. IGN žaidimą įvertino geriausiu žaidimu „PlayStation 2“ konsolei, *gamesradar.com* − penktu geriausiu.

2018 m. „Slant“ žurnalas įtraukė „Shadow of the Colossus“ 5-oje vietoje geriausių visų laikų vaizdo žaidimų sąraše.

## Siužetas

Į atokią ir slaptą šventyklą jaunas karys Vanderis atgabena mirusią merginą Mono. Pasak legendų, šventykloje glūdi galia, galinti grąžinti mirusiajam gyvybę, bet to norinčiam gali tekti už tai brangiai sumokėti. Kariui apsireiškusi šventyklos dvasia paveda jam nugalėti 16 milžinų kolosų. Vanderis ant žirgo Agro, su lanku ir magišku kardu, kuris jam šviesos spinduliu gali parodyti kelią, leidžiasi į pavojingas kovas su kolosais …

## Išnašos

## Nuorodos
* Oficiali svetainė
* IGN resursai
Brexit

**Breksitas** ( = br „Britanija“ + exit „išeiti“) – Jungtinės Karalystės pasitraukimas iš Europos Sąjungos, nuspręstas po 2016 m. birželio 23 d. referendumo, kuomet 51,9 % rinkėjų balsavo už pasitraukimą. 2017 m. kovo 29 d. buvo aktyvuotas penkiasdešimtasis Lisabonos sutarties straipsnis.

Po referendumo tuometinis JK premjeras David Cameron paskelbė pasitraukiantis iš premjero posto. Naujoji JK premjerė Theresa May 2017 m. numatė, kad Jungtinė Karalystė Europos Sąjungą paliks 2019 m., tačiau palikimas buvo atidėtas 2020 m.

2020 m. sausio 29 d. Europos Parlamentas pritarė Jungtinės Karalystės išstojimui iš Europos Sąjungos. 2020 m. vasario 1 d. Jungtinė Karalystė oficialiai paliko Europos Sąjungą, išbuvusi joje 47 metus.

## Šaltiniai
Stanikas S & P

**Stanikas S & P**, taip pat **S & P Stanikas, SetP Stanikas** (Svajonė ir Paulius Stanikai) – tarpdisciplininio meno kūrėjų šeimyninė pora: Svajonė Stanikienė (g. 1961 m.) ir Paulius Stanikas (g. 1962 m.). Kartu pradėję meninę karjerą, Svajonė ir Paulius iki šiol visuomet dirba dviese.

S. Stanikienė 1987 m. baigė Lietuvos dailės institutą, kur studijavo keramiką, P. Stanikas – diplomuotas ekonomistas (Vilniaus universitetas, 1985 m.). Nuo 2000 m. gyvena Paryžiuje.

## Kūryba

Nuo 1988 m. pora dalyvauja parodose Lietuvoje ir užsienyje. Kūrinių turi Lietuvos dailės muziejus, užsienio šalių muziejai.

Kuria didelio formato darbus su patoso, grotesko, absurdo elementais. Instaliacijose derinami anksčiau ir naujai sukurti kūriniai. Naudoja įvairias raiškos priemones: terakotinę skulptūrą, piešinius, fotografiją, videofilmus, *ready-made*, tekstus. Kūriniuose nemažai nuogo kūno. 

Surengtos individualios parodos:
* Vilniuje (1994–96, 1998–99, 2001, 2010), 
* Vesterose (1996), 
* Gdanske (1996, 2011), 
* Berlyne (1997), 
* Briuselyje (1998), 
* Molėtuose (2001),
* Kristianstade (2001), 
* Paryžiuje (2001, 2004, 2012), 
* Geteborge (2005),
* Niujorke (2005), 
* Londone (2005–06), 
* Šanchajuje (2011).

## Įvertinimas

* Vyriausybės kultūros ir meno premija, 2003 m.
* Nacionalinė kultūros ir meno premija, 2017 m. – už estetinį kūrybos provokatyvumą.

## Šaltiniai

## Nuorodos

* Oficiali svetainė
* S&P Stanikai apie Vilniaus meno mafiją
Smegenų vykdomosios funkcijos

**Smegenų vykdomosios funkcijos** () − visi kognityviniai procesai reikalingi sąmoningai valingai elgesio ir veiksmų kontrolei, jų stebėjimui, atrinkimui bei keitimui siekiant apibrėžtų tikslų bei rezultatų. Tai žmogaus psichikos savireguliacijos nervinį pagrindą sudarančios funkcijos nuo kurių priklauso sprendimai, dėmesio paskirstymas, emocijų ir veiksmų valdymas, savikontrolė. Paprastai neišsivysto iki 20 m. amžiaus.

Vykdomosios funkcijos skirstomos į bazines ir aukštesniąsias. Baziniai kognityviniai procesai: dėmesio kontrolė, kognityvinis impulsų slopinimas bei slopinimo kontrolė, trumpalaikė arba darbinė atmintis, kognityvinis lankstumas. Aukštesniosios vykdomosios funkcijos lygiagrečiai vienu metu naudoja keletą bazinių procesų, apima planavimą ir sklandų intelektą () − samprotavimas ir problemų sprendimas. Kognityvinė kontrolė ir impulsų kontrolė atstovauja priešingus procesus, t. y. atitinkamai vidinį ir išorinį arba aplinkos dirgiklius. Šie procesai nuolat konkuruoja individui renkantis elgesį bei veiksmus.

Vykdomosios funkcijos palaipsniui vystosi ir kinta individo gyvenimo eigoje. Gali būti lavinamos ir tobulinamos bet kuriame gyvenimo etape, jas taip pat gali paveikti ir įvairūs išoriniai veiksniai ar gyvenimo įvykiai. Vykdomųjų funkcijų išsivystymui išmatuoti naudojami tiek neuropsichologiniai testai (pvz., Stroop), tiek įvertinimo skalės (pvz., BRIEF, IQ įvertinimai). Šie metodai gali būti naudojami ir kaip dalis plataus tyrimo siekiant diagnozuoti neurologinius ar psichinius sutrikimus. Kognityvinių procesų sutrikimai pasireiškia priklausomybėmis, apatija, ADHD, autizmu, silpnaprotyste ir kitais centrinės nervų sistemos sutrikimais.

## Šaltiniai
Circus Maximus

**Circus Maximus** – seniausias ir didžiausias stadionas senovės Romoje, dabartinėje Italijos teritorijoje, Romoje. Dabartiniais skaičiavimas talpino 150 tūkst. žmonių, anksčiau manyta, kad 250 tūkst. žmonių. 621 m ilgio, 118 m pločio. Įsikūręs tarp Aventino ir Palatino kalvų. Pritaikytas vežimų lenktynėms, vykdavo ir kitos pramogos.

## Literatūra
*Humphrey, John, *Roman circuses: arenas for chariot racing*, University of California Press, 1986. https://books.google.com/books?id=couetXBQO9AC&printsec=frontcover&dq=John+Humphrey+roman&source=bl&ots=jV8GGSH0RO&sig=V7OmTfVoZKx6MhlCBw_-vBrhc2w&hl=en&ei=3VGvTfy6FYOZ8QPp_rWQDw&sa=X&oi=book_result&ct=result&resnum=1&ved=0CBkQ6AEwAA#v=onepage&q&f=false

## Šaltiniai
Pirmieji Romos Bažnyčios šventieji kankiniai

**Pirmieji Romos Bažnyčios šventieji kankiniai** – ankstyvosios krikščionybės kankiniai, šventieji, kuriuos imta persekioti imperatoriaus Nerono valdymo laikais, 64–67 m. 

Romos Katalikų Bažnyčia pamini šį įvykį birželio 30 d.

## Istorija

Romoje buvo pristatyta daug medinių gyvenamųjų pastatų, kurie neretai užsidegdavo ir tapdavo gaisro židiniais. 64 m. Romoje kilo didžiulis gaisras, visi manė, jog dėl to kaltas pats imperatorius, esą jis norėjo prasiplėsti savo rūmų valdas. Didžiojo gaisro metu du trečdaliai Romos virto griuvėsiais. Bandydamas išvengti žmonių rūstybės imperatorius apkaltino krikščionis padegus Romą. Jis įsakė juos žiauriausiu būdu nužudyti. Vieni buvo pririšami prie žvėrių nugarų ir užsiundomi šunimis, kad sudraskytų, kiti – prikalami prie kryžių, dar kiti – uždegami, kad naktį apšviestų. Tačiau kiti teigia, kad tai tik mitas.


Siemiradski Fackeln.jpg| „Nerono fakelai“, 1876 m., Henriko Semiradsko meninė interpretacija
Siemiradzki Christian Dirce.jpg| „Krikščioniškoji Dirkė“, 1897 m., Henriko Semiradsko meninė interpretacija


## Šaltiniai
Olegas Vasilenko

**Olegas Vasilenka** (g. 1973 m. spalio 6 d. Stavropolyje. Buvęs FK Trakai vyr. treneris.

## Biografija

Gimė Stavropolyje, Rusijoje. Nuo 2003 m. dirba futbolo treneriu. 

### FK RFS
2016 m. atvyko į Latviją. Treniravo RFS.

### FK Trakai
2017 m. tapo FK Trakai vyr. treneriu.
Su trakiškiais užėmė trečiąją vietą A lygoje. 

2018 m. gegužės 18 d. paskelbta, kad sutartis nutraukta.

### Karjera išvykus iš Lietuvos
Vėliau dirbo Kaliningrado „Baltikoje“ (asistentas), Kursko „Avantgarde“ asistentu, o vėliau ir vyr. treneriu. O 2019 m. gruodžio 23 d. pranešta, kad treneris palieka klubą.

Nuo 2020 m. Voronežo „Fakel“ vyr. treneris. Dirbnat O. Vasilenko klubas pateko į Premjer lygą. 2022 m. rugsėjo 6 d. paliko klubą.

## Išnašos

## Nuorodos
* Saturno klubo svetainėje (ФК «Сатурн») 
* Интервью газете «Советский спорт»
Pakriaunių tvenkinys

**Pakriaunių tvenkinys** – tvenkinys Lietuvoje, Rokiškio rajone, 5,5 km į šiaurės rytus nuo Obelių, Pakriaunių gyvenvietės šiaurinėje dalyje. Sudarytas užtvenkus bevardį upelį (Kriaunos intakas) 0,8 km nuo jo žiočių. Tvenkinio ilgis iš šiaurės rytų į pietvakarius – 0,46 km, plotis – iki 0,1 km. Altitudė 125,9 m. Krantai žemi, apaugę siauru krūmų ruožu. Aplinkui plyti pievos. Kiek atokiau į šiaurės vakarus nutiestas kelias .

## Šaltiniai
Edmuntas Matusevičius

**Edmuntas Matusevičius** (g. 1958 m. balandžio 10 d. Norilske (Krasnojarsko kraštas, Rusijos federacija)) – Lietuvos ieties metikas ir beisbolininkas, treneris.

## Biografija
Gimė politinio kalinio šeimoje Sibire. 1960 m. Matusevičiai grįžo į Lietuvą. Apsigyveno Joniškio rajono Jakiškių kaime, vėliau persikėlė į Tauragę, kur 1976 m. Edmuntas baigė vidurinę mokyklą. Jis studijavo Vilniaus universiteto Pramonės fakultete, vėliau perėjo į Vilniaus pedagoginį institutą, kurį baigė 1989 m.

Dirbo ieties metimo treneriu. 1986 m. dalyvavo likviduojant Černobylio atominės elektrinės avarijos pasekmes. 1988–2000 m. verslininkas, nuo 2001 m. dirbo Kūno kultūros ir sporto departamente. *Karaliaus Mindaugo* beisbolo klubo visuomeninis treneris, 2006 m. išrinktas Lietuvos beisbolo asociacijos generaliniu sekretoriumi. Buvo vienas iš Naujosios sąjungos (socialliberalų) steigėjų, išrinktas į šios partijos tarybą. 2000 m. Šilutės rinkimų apygardoje kandidatavo rinkimuose į Lietuvos Respublikos Seimą.

## Sportininko kelias
Aktyviau sportuoti pradėjo studijų metais, lengvosios atletikos treneriu buvo A. Celiešius. Šešis kartus (1978, 1980, 1981, 1983, 1984 ir 1987 metais) tapo Lietuvos TSR, o 1977 m. – SSRS jaunių čempionu. Daugkartinis respublikinių ir sąjunginių ieties metimo varžybų nugalėtojas bei prizininkas. 1987 m. Edmunto Matusevičiaus pasiektas Lietuvos ieties metimo rekordas (76,92 m) išsilaikė nepagerintas net vienuolika metų. 1988 m. dėl rimtų nugaros skausmų jis buvo priverstas nutraukti kultivuoti lengvosios atletikos sportą.

Susidomėjo beisbolu, kur patirtos traumos trikdė mažiau. 1990 m. su *Žalgiriu*, 1991 m. su *Paneriu–Deka*, 1992 m. su *Paneriu* ir 1996, 1997, 2001, 2004 metais su ''Juoduoju vikingu'' tapo Lietuvos beisbolo čempionu. Daugkartinis Lietuvos beisbolo pirmenybių prizininkas. 1989–90 m. buvo kviečiamas į SSRS beisbolo rinktinę. 1991 ir 1992 metais su Maskvos *MXTI–Krasnyje djavoly* komanda laimėjo NVS beisbolo čempionatą.

## Šeima
Žmona Dalia Zauraitė-Matusevičienė – pedagogė, olimpietė, SSRS ir Lietuvos daugkartinė bėgimo čempionė bei rekordininkė. Sportininko kelią pasirinko ir judviejų sūnūs: Edgaras – krepšinį; Edvardas – lengvąją atletiką (Lietuvos ieties metimo čempionas) ir beisbolą (šalies rinktinės narys, Čekijos čempionų – Brno *„Drači“* komandos – žaidėjas); Edis – lengvąją atletiką (2015 m. Europos jaunimo čempionato ieties metimo rungties prizininkas, 2017 m. pasiekė Lietuvos nacionalinį rekordą.).

## šaltiniai
* ''Edmuntas Matusevičius, Naujosios sąjungos (socialliberalų) kandidatas'' // Biografija
* ''Matusevičius, Edmuntas'' // Sporto enciklopedija
* ''Šeimos gudrybė: į pergales veda alkis'' // Sportas.info